Psalm 8 (1) - www.bybelkennis.co.za
by Coen Slabber · Published 03/05/2016 · Updated 06/04/2016
Sometimes the godliest thing you can do in the universe is get a good night's sleep. —D.A. Carson
Hierdie is die eerste werklike lofpsalm in die psalter, maar sy vorm en onderwerp is atipies. Daar is nie 'n uitnodiging om te loof nie; daar word nie redes vir die lofprysing gegee nie – daar is geen "want" klousule nie. Dit is ook die enigste lofpsalm wat in sy geheel aan God gerig is. Psalm 8 is 'n lofpsalm wat die kontras tussen die grootheid en skeppingsmag van God en die nietigheid van die mens beklemtoon. God stel nietige mensies aan om namens Hom oor die skepping te heers. Ons is God se klein-groot mense.
Een van die kenmerke van ware godsdiens is verwondering – verwondering oor die geheimenisse van die heelal, maar ook verwondering as ons nadink aan watter soort skepsel ons nou werklik is. William Booth, die stigter van die Heilsleër, het gesê dat die duiwel nie al die mooi liedere en wysies moet hê nie – gelowiges moet ook mooi liedere en wysies hê. Hierdie is 'n psalm wat ons moet koester.
Vir die musiekleier; op die Ghitiet. 'n Psalm van Dawid.
Die Ghitiet is waarskynlik 'n musiekinstrument of 'n melodie. Dit mag ook na 'n Levitiese sanger verwys (1 Kronieke 13:13 – 14). Die digter van die psalm, miskien Dawid, wat baie nagte in die oop veld by sy skape deurgebring het, het die lied oor die wonder van God se skepping gehoor en gesien. Nou sing hy daaroor. God se skeppingswerk hou 'n boodskap in vir die digter – dit vertel van God self. Hierdie psalm besing die eer van sy Naam.